รัฐบาลไทย-ข่าวทำเนียบรัฐบาล-รัฐบาลเชิญชวนแรงงานที่จะเดินทางไปทำงานต่างประเทศเข้าเป็นสมาชิกและนำส่งเงินเข้ากองทุนเพื่อช่วยเหลือคนหางานไปทำงานในต่างประเทศ
วันจันทร์ที่ 7 มีนาคม 2565
รัฐบาลเชิญชวนแรงงานที่จะเดินทางไปทํางานต่างประเทศเข้าเป็นสมาชิกและนําส่งเงินเข้ากองทุนเพื่อช่วยเหลือคนหางานไปทํางานในต่างประเทศ
รัฐบาลเชิญชวนแรงงานที่จะเดินทางไปทํางานต่างประเทศเข้าเป็นสมาชิกและนําส่งเงินเข้ากองทุนเพื่อช่วยเหลือคนหางานไปทํางานในต่างประเทศ รักษาประโยชน์กรณีเกิดเหตุฉุกเฉินทั้งกรณีเจ็บป่วย เสียชีวิต ได้รับผลกระทบจากสงคราม
วันที่ 7 มี.ค. 2565 น.ส.ไตรศุลี ไตรสรณกุล รองโฆษกประจําสํานักนายกรัฐมนตรี กล่าวว่า จากที่หน่วยงานต่างๆ ที่เกี่ยวข้องได้เร่งประสานให้ความช่วยเหลือในการอพยพคนไทยในประเทศยูเครนกลับประเทศไทย ณ วันที่ 5 มี.ค. 2565 มีผู้ได้รับการช่วยเหลือเดินทางกลับมาถึงไทยแล้วทั้งหมด 5 ชุดรวม 197 คน ส่วนที่กําลังทยอยเดินทางกลับ นั้น วันนี้ ( 7 มี.ค. )มีชุดที่จะเดินทางจากโปแลนด์ จํานวน 14 คน และวันที่ 8 มี.ค. เดินทางจากโรมาเนีย จํานวน 13 คน ทั้งนี้ จากผู้ที่เดินทางกลับมาแล้ว 197 คน มี 154 คน ที่เป็นสมาชิกกองทุนเพื่อช่วยเหลือคนหางานไปทํางานในต่างประเทศ จํานวน 15,000 ต่อคน ตามระเบียบกระทรวงแรงงานว่าด้วยกิจการที่จะใช้จ่ายเงินจากกองทุนเพื่อช่วยเหลือคนหางานไปทํางานต่างประเทศ คิดเป็นยอดเงินช่วยเหลือจากกองทุนฯ ทั้งสิ้น 2,310,000 บาท
น.ส.ไตรศุลี กล่าวว่า รัฐบาลขอเชิญชวนแรงงานที่กําลังจะเดินทางไปทํางานต่างประเทศได้ให้ความสําคัญกับการเป็นสมาชิกและนําส่งเงินเข้าสมทบกองทุนฯ ก่อนออกเดินทางไปทํางาน เพื่อเป็นหลักประกันให้สิทธิประโยชน์ตามกฎหมายในกรณีเกิดเหตุฉุกเฉินขึ้นระหว่างที่ทํางานอยู่ต่างประเทศ ไม่ว่าจะเป็นกรณีเจ็บป่วย เสียชีวิต หรือแม้แต่การได้รับผลกระทบจากสงคราม
สําหรับการสมัครเป็นสมาชิกกองทุนฯ นั้นสามารถสมัครได้ทั้งกรณีที่เป็นผู้เดินทางไปทํางานโดยบริษัทจัดหางานเป็นผู้จัดส่ง กรมการจัดหางานเป็นผู้จัดส่ง และการเดินทางไปทํางานต่างประเทศด้วยตนเอง โดยการสมัครและนําส่งเงินสมทบก่อนออกเดินทางไปทํางานต่างประเทศ ที่กรมการจัดหางาน หรือสํานักงานจัดหางานจังหวัดทุกจังหวัด
อัตราเงินนําส่งแบ่งเป็น 3 กลุ่ม ดังนี้ 1) 500 บาท สําหรับการเดินทางไปทํางานในทวีปยุโรป ทวีปอเมริกาเหนือ ทวีปออสเตรเลีย ประเทศญี่ปุ่น ไต้หวัน สาธารณรัฐเกาหลี 2) 400 บาท สําหรับการเงินทางไปทํางาน ประเทศบรูไน กาตาร์ คูเวต บาห์เรน โอมาน อิสราเอล ซาอุดีอาระเบีย โมร็อคโก จอร์แดน สหรัฐอาหรับเอมิเรตส์ จิบูตี ตูนีเซีย ซูดาน โซมาลี แอลจีเรีย เลบานอน ลิเบีย สิงคโปร์ ซีเรีย เยเมน อียิปต์ อิรัก มอริเตเนีย อิหร่าน ฮ่องกง และ 3) 300 บาท ประเทศอื่นๆ นอกจากประเทศในกลุ่มที่ 1 และ 2
น.ส.ไตรศุลี กล่าวว่า สิทธิประโยชน์ตามกฎหมายสําหรับสมาชิกกองทุนฯ มีทั้งหมด 9 กรณี ดังนี้ 1.กรณีถูกทอดทิ้งในต่างประเทศ สงเคราะห์เป็นค่าใช้จ่ายต่างๆ ที่จําเป็นให้สมาชิกได้เดินทางกลับประเทศไทยตามที่จ่ายจริง โดยจ่ายตามที่จ่ายจริงไม่เกินคนละ 30,000 บาท 2.กรณีประสบอันตรายก่อนไปทํางานหรือขณะทํางานในต่างประเทศ สงเคราะห์เป็นค่ารักษาพยาบาลเท่าที่จ่ายจริงไม่เกินคนละ 30,000 บาท 3. กรณีถูกเลิกจ้างจากสาเหตุประสบอันตราย สงเคราะห์คนละ 15,000 บาท
4.กรณีประสบอันตรายจนพิการสงเคราะห์คนละ 15,000 บาท ทุพพลภาพ สงเคราะห์คนละ 30,000 บาท 5. ประสบปัญหาในต่างประเทศ สงเคราะห์เป็นค่าพาหนะ ค่าที่พัก ค่าอาหาร ค่ารักษาพยาบาล และค่าใช้จ่ายอื่นที่จําเป็น ตามที่จ่ายจริงไม่เกินคนละ 30,000 บาท 6. ถูกส่งกลับเนื่องจากเป็นโรคต้องห้าม กรณีทํางานไม่ถึงหกเดือน สงเคราะห์คนละ 25,000 บาท ทํางานมากกว่าหกเดือน สงเคราะห์ 15,000 บาท
7. กรณีประสบปัญหาจากภัยสงคราม ภัยธรรมชาติ หรือโรคระบาด สงเคราะห์คนละ 15,000 บาท 8. กรณีเสียชีวิตก่อนเดินทางหรือขณะกลับมาพักที่ประเทศไทย สงเคราะห์จํานวน 30,000 บาท กรณีเสียชีวิตในต่างประเทศ สงเคราะห์จํานวน 40,000 บาท และค่าใช้จ่ายในการจัดการศพเท่าที่จ่ายจริงไม่เกิน 40,000 บาท และ 9.กรณีถูกดําเนินคดีอาญาในความผิดซึ่งมิใช่เกิดจากการกระทําโดยเจตนาในต่างประเทศ หรือเนื่องจากไม่ได้รับความเป็นธรรมจากการทํางาน ให้จ่ายเป็นค่าทนายเท่าที่จ่ายจริงไม่เกิน 100,000 บาท
------------------